Foto’s: Sementvragmotor beland bo-op kar in Pretoria-OosEen persoon is dood en drie ander beseer toe ŉ sementvragmotor Woensdagmiddag omgeslaan en bo-op ŉ motor in Garsfonteinweg in Pretoria beland het. Die voorval het net ná 13:00 in Pretoria-Oos plaasgevind. Die sementvragmotor het bo-op een motor beland en ŉ tweede motor getref. “Die motor onder die vragmotor lyk soos ŉ Volkswagen Polo sedan. Die voertuig is heeltemal platgedruk onder die gewig van die vragmotor,” het Vanessa Jackson, woordvoerder van ER24 gesê. Die voorkant van die vragmotor het die bestuurderskant van ŉ Toyota Camry getref, en die bestuurder van dié motor het op die toneel rondgeloop toe paramedici opgedaag het. Die persoon het wonderbaarlik slegs geringe beserings opgedoen. Swaardiensvragmotors is na die toneel ontbied om die sementvragmotor van die wrak te verwyder. Dit is nog nie duidelik waarom die sementvragmotor omgeslaan het nie. Die verkeer word erg beïnvloed deur die ongeluk en motoriste word aangeraai om van alternatiewe roetes gebruik te maak en Garsfonteinweg naby die kruising met Solomon Mahlangurylaan (Hans Strijdomrylaan) te vermy.